238 



PIECES A L'APPUI. 



Reluysant Vierge , doulce et tendre, 

 Vueillez , je vous requiers, entendre 

 De quelle amour , de quelle ardeur 

 Mon cuer a voulu entreprendre 

 A garder le bien et deffendre 

 Les dames , de sens , de vigueur , 



Pour vostre honneur. 

 Helas ! Dame , ne desdaignez 

 Ma bonne amour , ne m'esloignez 

 De leur noble et plaisant service , 

 Car , pour y estre mahaignez 

 Et en mon sang trestout baignez , 

 Si m'y mettray-je , fleur sans vice. 



Benoite Dame entre les dames , 

 Relievement des mortes ames, 

 Rose de toute grace emplie , 

 Souef flayrant plus que tous basmes , 

 En toutes vertus acomplie , 



Je vous supplie , 

 Haulte maistresse honnorable , 

 Si ma requeste est agreable 

 A vous aulcunement ne chiere, 

 Que vous , qui estes piteable , 

 Humble, benigne, raisonnable, 

 II vous plaise oyr ma priere. 



C'est qu'a tousjours et a tout aage 

 Le noble feminin lignage 

 Vous plaise sauver et garder 

 De deshonneur , de faulx langage , 

 De mauvais et de faulx ouvrage , 

 Et de tout annuy pregarder. 



Et regarder 



Vous plaise, noble creature, 

 Sur leur estat, sur leur nature, 

 Si bien et si soigneusement 

 Que leur honneur accroisse et dure 

 Et puisse durer sans laidure 

 A jamais sans defllnement. 



Souveigne-vous , par mes prieres , 

 De I'honneur de vos chamberieres 

 Qui ont de vostre corps semblance ; 

 Et, si faulte a en leur manieres 

 Pour estre febles ou legieres , 

 Veuillez-y de vostre puissance 



Mettre attrempance. 

 Car , selon que raison contient , 

 A vous seule il appartient 

 De les doctriner et parfaire ; 

 Et, s'aucun blasme leur survient 

 Ou d'aventure mal leur vient , 

 Advis m'est qu'il vous doit desplaire. 



Aux haultes dames et princesses 

 II vous plaise de vos largesses 

 Leur donner , sens , foy et pitie ; 

 Aux dames et aux baronnesses 

 Recognoissance en leurs largesses 

 Et tendre a leur felicite , 



Par charite ; 



A toutes jonnes damoiselles , 

 Vefves , mariees , pucelles , 

 Cuer net , constant , leal et ferme , 

 Et a toutes les jouvencelles 

 Les meurs et les vertus si belles 

 Que Dieu en grace les conferme. 



Aux nonnains pure conscience , 

 Aux souffreteuses patience. 

 Aux filles bel et doulx maintien , 

 Aux espousees continence . 

 Aux vefves perfette abstinence , 

 A celles qui ont peu ou rien 



Foyson de bien , 

 Aux malades joye et sante 

 Et aux marchandes loyaulte , 

 Aux bourgeoises cuer sans orgueil , 

 A toutes par vostre bonte 

 Humblesse et bonne volente , 

 Honneste cuer et ung simple ceil. 



